
ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ

ΤΜΗΜΑ ΠΛΗΡΟΦΟΡΙΚΗΣ



Οδηγός Εργασίας

**“Διδακτικό Σενάριο”**

Για το μάθημα: Διδακτική της Πληροφορικής

Ισχύει για τις εργασίες που παραδίδονται στο **2022-23**

(μέχρι και Σεπτέμβριο 2023)

ΘΕΣΣΑΛΟΝΙΚΗ 2022

# Εισαγωγή

## Πώς να χρησιμοποιήσετε τον Οδηγό για να ολοκληρώσετε την εργασία σας

* Ο οδηγός εργασίας περιλαμβάνει όλες τις απαραίτητες πληροφορίες για να καταλάβετε ποια θα πρέπει να είναι η πορεία της εργασίας με τίτλο «Διδακτικό Σενάριο» στο μάθημα Διδακτική της Πληροφορικής.
* Για να ολοκληρώσετε την εργασία σας κάντε τα εξής:
  + Διαβάστε προσεκτικά τις υποδείξεις που σας παρουσιάζονται στη συνέχεια ώστε να κατανοήσετε ακριβώς τι πρέπει να κάνετε.
  + Ακολουθήστε τις υποδείξεις του Οδηγού για την ετοιμασία του παραδοτέου της εργασίας σας.
  + Υποβάλετε το παραδοτέο μέσα στις προθεσμίες που θα ανακοινωθούν.

## Γενική μορφή της εργασίας

* Η εργασία «Διδακτικό Σενάριο» είναι **ατομική**.
* Στόχος της εργασίας είναι να δημιουργηθεί ένα Διδακτικό Σενάριο για διδασκαλία θέματος που αφορά **Προγραμματισμό ή Υπολογιστική Σκέψη** και εντάσσεται στο πρόγραμμα μαθήματος Πληροφορικής που διδάσκεται σε **Γυμνάσιο, Λύκειο ή ΕΠΑΛ**.
* Μπορείτε να επιλέξετε βαθμίδα εκπαίδευσης, τάξη, μάθημα και ενότητα όπως θέλετε εσείς στο πλαίσιο του παραπάνω περιορισμού/οδηγίας.
* Στη σχεδίαση του διδακτικού σεναρίου θα πρέπει να γίνεται και χρήση ψηφιακών εκπαιδευτικών εργαλείων από μία ή περισσότερες από τις παρακάτω κατηγορίες:
  + Ψηφιακά εκπαιδευτικά εργαλεία που διατίθενται στο «Ψηφιακό Σχολείο» (<https://dschool.edu.gr/>) (π.χ. λογισμικό, βίντεο, μαθησιακά αντικείμενα)
  + Scratch, Εκπαιδευτική ρομποτική (ή παρόμοια Logo-like εργαλεία)
  + Γλώσσα προγραμματισμού Python.
* Παραδοτέο της εργασίας: Αρχείο κειμένου (doc, docx, odt – όχι pdf)

# Πώς να εργαστείτε

* Βρείτε στη σελίδα του μαθήματος τις βοηθητικές πηγές:

1. ΔτΠ-ΣΕΝΑΡΙΟ-ΥΠΟΔΕΙΓΜΑ-ΟΔΗΓΙΕΣ.doc
2. [Διδακτικά σενάρια](https://repository.kallipos.gr/bitstream/11419/729/3/02_chapter_07.pdf) (ψηφιακό βιβλίο «Διδακτική της Πληροφορικής»)

* Επιλέξτε ένα θέμα-ενότητα για το διδακτικό σας σενάριο εξετάζοντας πιθανά θέματα στα περιεχόμενα των μαθημάτων που διδάσκονται σε Γυμνάσιο-Λύκειο-ΕΠΑΛ. Τα βιβλία μαθημάτων και τα περιεχόμενά τους μπορείτε να τα βρείτε εύκολα στις παρακάτω διευθύνσεις:
  + Γυμνάσιο και Λύκειο: <http://ebooks.edu.gr/ebooks/>
  + ΕΠΑΛ: <http://www.iep.edu.gr/el/component/k2/19-tomeas-pliroforikis>
* Εντοπίστε σχετικά διδακτικά σενάρια με το θέμα σας (αν υπάρχουν) στο αποθετήριο «ΑΙΣΩΠΟΣ»: <http://aesop.iep.edu.gr/>
* **ΧΑΡΑΚΤΗΡΙΣΤΙΚΑ & ΚΡΙΤΗΡΙΑ**: Με βάση τις προηγούμενες πηγές αναπτύξτε το δικό σας διδακτικό σενάριο το οποίο θα έχει τα εξής χαρακτηριστικά (αυτά είναι και τα **κριτήρια αξιολόγησης** της εργασίας):

1. **Ενότητες**: Χρησιμοποιήστε ως αρχείο-υπόδειγμα την πηγή Ι (ΔτΠ-ΣΕΝΑΡΙΟ-ΥΠΟΔΕΙΓΜΑ-ΟΔΗΓΙΕΣ.doc). Το δικό σας σενάριο να έχει οπωσδήποτε τις ενότητες που εμφανίζονται στην πηγή αυτή σύμφωνα με τις οδηγίες που επίσης περιλαμβάνονται εκεί.
2. **Σκοποί και Στόχοι του Διδακτικού Σεναρίου**: Αναφέρετε με σαφήνεια χρησιμοποιώντας το «συνδυαστικό μοντέλο» τους στόχους μάθησης του σεναρίου σας αναλύοντας ΜΟΝΟ τον τομέα γνώσεων και δεξιοτήτων (όχι στάσεων). Μπορείτε να βάλετε μέχρι 3-4 στόχους.
3. **Επίπεδα στόχων μάθησης**: Γράψτε 2-3 γραμμές για τα επίπεδα στόχων μάθησης με βάση την ταξινομία Bloom, δώστε μια οπτικοποίηση με βάση την ταξινομία Fuller, και σχολιάστε σε σχέση με τους Άξονες μάθησης (εφόσον το σενάριό σας αφορά Γυμνάσιο ή Δημοντικό.
4. **Μαθησιακές δυσκολίες**: Στην ενότητα «ΠΡΟΒΛΕΨΗ ΔΥΣΚΟΛΙΩΝ ΣΤΟ ΔΙΔΑΚΤΙΚΟ ΣΕΝΑΡΙΟ» αναφέρετε τις μαθησιακές δυσκολίες που αντιμετωπίζουν οι μαθητές σχετικά με το θέμα που διδάσκετε στο σενάριο.
5. **Φύλλα Εργασίας**: Αναπτύξτε 1 Φύλλο Εργασίας (ΦΕ) σχετικά με το θέμα του σεναρίου σας.
6. **Δραστηριότητες**: Στο Φ.Ε. αναπτύξτε **4 τουλάχιστον δραστηριότητες** με λογική σειρά και αυξανόμενο βαθμό δυσκολίας. **Στο ΦΕ θα πρέπει να χρησιμοποιείται τουλάχιστον 1 ψηφιακό εκπαιδευτικό αντικείμενο από το Φωτόδεντρο** (π.χ. βίντεο, εκπαιδευτική προσομοίωση και να ενσωματώνεται στο ΦΕ και ο κατάλληλος υπερσύνδεσμος προς το στοιχείο αυτό). Αν δεν βρείτε κάτι κατάλληλο στο Φωτόδεντρο μπορείτε να χρησιμοποιήσετε και από άλλη πηγή/αποθετήριο αρκεί να είναι κατάλληλο για το σενάριό σας.
7. **Περιγραφή & Ανάλυση Φύλλων Εργασίας**: Στην ενότητα αυτή θα πρέπει:
   1. να περιγράψετε με απλό και σύντομο τρόπο τις **δραστηριότητες** στα ΦΕ που ετοιμάσατε και
   2. να εξηγήσετε **πώς εφαρμόζετε ειδικές τεχνικές διδασκαλίας** κατάλληλες για το σενάριό σας. Τέτοιες είναι:
      * + - *Οπτικοποίηση*
          - *Πίνακες μεταβλητών (στη δομή επανάληψης)*
          - *Διερεύνηση κώδικα, τεχνικές «μαύρο κουτί» και «μαθητεία»*
          - *Ανάθεση ρόλων που αναπτύσσουν την Υπολογιστική Σ*κέψη
          - *Ερωτήσεις πρόβλεψης και πιθανής παρανόησης*
          - *(...άλλες που πιθανώς θα παρουσιαστούν στο μάθημα)*

*Η επιλογή για το ποιά κατάλληλη τεχνική διδασκαλίας θα ενσωματώσετε στο σενάριό σας θα γίνει απο σας ανάλογα με το αν ταιριάζει μια τεχνική στο θέμα σας.* ***Υλοποιήστε τουλάχιστον 2 τέτοιες ειδικές τεχνικές.***

1. **Σχόλια στα Φύλλα Εργασίας**: στα Φύλλα Εργασίας θα ενσωματώσετε (με μορφή σχολίων που εμφανίζονται στο περιθώριο της σελίδας) ένα μικρό σχόλιο/εξήγηση για το είδος των ερωτήσεων με τις οποίες καθοδηγείτε τους μαθητές να διερευνήσουν τον κώδικα (ή κάτι άλλο στη δραστηριότητα). Στο σχόλιο αυτό αρκεί να γράψετε το είδος της ερώτησης που απευθύνετε ως εκπαιδευτικός στους μαθητές σας (π.χ. *Ερώτηση διερεύνησης ή ερώτηση πρόβλεψης ή πιθανής παρανόησης κλπ.).* Αρκεί να εμφανίσετε ένα σχόλιο για κάθε είδος ερώτησης που χρησιμοποιείτε, μην φτάσετε δηλαδή στο σημείο να σχολιάζετε όλες τις ερωτήσεις που γράφετε στο Φύλλο εργασίας).Παραδείγματα υπάρχουν ενσωματωμένα στην πηγή Ι (χρωματικά τονισμένα).

# Παραδοτέο, Αξιολόγηση, Βαθμολογία

## Παραδοτέο

* Παραδοτέο της εργασίας: Αρχείο κειμένου (π.χ. doc, docx, odt - όχι pdf) με το διδακτικό σας σενάριο
* Στο παραδοτέο να υπάρχουν τα στοιχεία σας (ονοματεπώνυμο, ΑΕΜ) στην αρχή της πρώτης σελίδας

Ονομάστε το αρχείο σύμφωνα με το σχήμα:

* ΕΡΓΑΣΙΑ-<ΕΠΏΝΥΜΟ>-<AEM>
* Ανεβάστε την εργασία στη σελίδα του μαθήματος στο elearning μέχρι και την προθεσμία που θα ανακοινωθεί στη σελίδα μαθήματος.

## Κριτήρια αξιολόγησης της εργασίας σας

* Τα κριτήρια αξιολόγησης της εργασίας σας είναι τα 6 που περιγράφονται παραπάνω ως Χαρακτηριστικά – Κριτήρια της εργασίας.

## Βαθμολογία

Η εργασία αυτή βαθμολογείται μέχρι: **30 μονάδες**

Σε περίπτωση που η εργασία έχει ελλείψεις η βαθμολογία μπορεί να είναι μικρότερη ή αν έχει σημαντικές ελλείψεις η εργασία μπορεί να απορριφθεί εντελώς.

Η εργασία είναι **υποχρεωτική** για να περάσετε το μάθημα.